Kasabay ng pagsipa ng inflation, tila apektado na rin nito ang serbisyo ng mga funeral parlor dahil ang ilan sa kanila ay nagtaas na ng singil sa mga serbisyo.

Sa panayam ng ABS-CBN News, maraming funeral homes ang nagsabing tumaas na rin ang presyo ng mga “package” nila​.

Sa Quezon City halimbawa, ang pinakamurang funeral service ay nasa hanggang P8,500 na ngayon mula P7,500 noong nakaraang taon. Kasama na rito ang ataol, formalin at pag-embalsamo, burol, at prusisyon papuntang libingan.

Kasama sa mga package ang mga sumusunod na serbisyo:

Ataol

Formalin at pag-embalsamo

Pagkuha ng bangkay sa ospital

Burol

Prusisyon ng libing

Bukod pa rito ang gastos sa sementeryo at renta sa kapilya ng Quezon City

Ang mga ibang punerarya, nagtaas naman ng "hatid fee" o ang gastos para ihatid ang katawan mula burol hangang sementeryo.

Kung dati ay P65 kada kilometro ito, ngayon ay pumalo na ito sa P75.

Ang bayad naman sa puwesto o apartment sa sementeryo, nasa P4,000 sa unang limang taon. Matapos nito ay ililipat na sa bone vault ang mga kalansay, na may bayad na P3,500 kada limang taon at maaari pang i-renew.

Kung talagang hindi kakayanin ng pamilyang naiwan ang gastos sa lamay at burol, may mga ayudang ibinibigay naman ang iba't ibang lokal na pamahalaan.

Sa Quezon City, P18,000 hanggang P30,000 ang puwedeng makuhang ayuda. Kailangan lang mag-apply sa Department of Social Welfare and Development (DSWD) at sa Social Services Development Department ng lungsod.

Laganap rin ang mga libreng palibing dahil panahon na naman ng eleksyon.

—Ulat ni Warren de Guzman, ABS-CBN News